Xavier de Maistre
Xavier de Maistre var fransk forfatter fra Savoyen, bror til Joseph de Maistre. Han var officer i Kongeriget Sardiniens hær, emigrerede under Den Franske Revolution først til Schweiz, siden til Rusland, tog tjeneste i den russiske hær og avancerede til general.
Hans hovedværk, Voyage autour de ma chambre (1795, dansk Rejse i mit Kammer, 1943), er en løs opbygning af tanker og fantasier i stil med Laurence Sterne. Forfatterskabet omfatter en række fortællinger, bl.a. Le Lépreux de la cité d'Aoste (1811, dansk Den Spedalske i Byen Aosta, 1854) og Les Prisonniers du Caucase (1815, Fangerne fra Kaukasus).
Som forfatter er Xavier de Maistre en overgangsskikkelse mellem 1700-tallet og 1800-tallet, med en tydelig romantisk tematik.